Kertomus

Euroopan työturvallisuus- ja työterveysviraston tilinpäätöksestä varainhoitovuodelta 2002 sekä viraston vastaukset

(2003/C 319/02)

SISÄLLYS

>TAULUKON PAIKKA>

TILINTARKASTUSTUOMIOISTUIMEN TARKASTUSKERTOMUS

1. Tämä kertomus annetaan Euroopan parlamentille ja neuvostolle neuvoston asetuksen (EY, Euratom) N:o 1605/2002(1) 185 artiklan 2 kohdan mukaisesti.

2. Tilintarkastustuomioistuin on tarkastanut Euroopan työturvallisuus- ja työterveysviraston tilit 31. joulukuuta 2002 päättyneeltä varainhoitovuodelta. Neuvoston asetuksen (EY) N:o 2062/94 14 artiklan 1 kohdan mukaisesti talousarvion toteuttamisesta on vastannut viraston johtaja. Hänen vastuualueeseensa kuuluu tilinpäätöksen laatiminen ja esittäminen(2) neuvoston asetuksen (EY) N:o 2062/94 15 artiklassa tarkoitettujen varainhoitoa koskevien sisäisten säännösten mukaisesti. Tilintarkastustuomioistuimen on tarkastettava nämä tilit Euroopan yhteisön perustamissopimuksen 248 artiklan nojalla.

3. Tilintarkastustuomioistuin on toimittanut tarkastuksensa tarkastusperiaatteidensa ja -standardiensa mukaisesti. Niissä sovelletaan yleisesti hyväksyttyjä kansainvälisiä tarkastusstandardeja yhteisön näkökulmasta. Tilintarkastustuomioistuin on tarkastanut kirjanpitoaineiston ja soveltanut muita tarpeellisiksi katsomiaan tarkastusmenetelmiä. Tilintarkastustuomioistuin sai tarkastuksen avulla riittävän perustan jäljempänä esitettyä kantaa varten.

4. Tilintarkastustuomioistuin sai tarkastuksen perusteella riittävän varmuuden siitä, että 31. joulukuuta 2002 päättyneen varainhoitovuoden tilinpäätös on luotettava ja että tilien perustana olevat toimet ovat kaiken kaikkiaan lailliset ja asianmukaiset.

HUOMAUTUKSET

Johdanto

5. Virasto perustettiin 18 päivänä heinäkuuta 1994 annetulla neuvoston asetuksella (EY) N:o 2062/94(3), ja sen tarkoituksena on kerätä työpaikkojen työturvallisuuden ja työterveyden edistämiseen tarvittavia teknisiä, tieteellisiä ja taloudellisia tietoja ja toimittaa ne yhteisön elimille, jäsenvaltioille ja muille asianomaisille. Sen toiminta ulottuu myös Euroopan vapaakauppaliiton maihin ja 13 ehdokasvaltioon. Tavoitteidensa saavuttamiseksi virasto on perustanut toimintaan osallistuvien eri valtioiden kansallisten tietokeskusten ja aihekohtaisten keskusten verkoston. Virasto toimii yhteistyössä useiden yhteisön ja jäsenvaltioiden virastojen kanssa ja erityisesti jäsenvaltioiden pääasiallisten terveys- ja turvallisuuselinten kanssa.

Talousarvion toteuttaminen

6. Varainhoitovuoden 2002 määrärahojen ja edelliseltä varainhoitovuodelta siirrettyjen määrärahojen toteuttamista kuvataan taulukossa 1.

7. Varainhoitovuonna käytettävissä olleita määrärahoja oli 20 miljoonaa euroa, joista 13,2 miljoonaa euroa oli varainhoitovuoden määrärahoja ja 6,8 miljoonaa euroa edelliseltä varainhoitovuodelta siirrettyjä määrärahoja. Varainhoitovuoden 2002 määrärahoista sidottiin yhteensä 12,5 miljoonaa euroa, joista maksettiin 6,2 miljoonaa euroa. Loput määrärahat siirrettiin (6 miljoonaa euroa) tai ne peruuntuivat. Suurin osa siirretyistä määrärahoista oli talousarvion III osaston määrärahoja, ja niiden osuus tehdyistä maksusitoumuksista oli yli 70 prosenttia. Tilintarkastustuomioistuin kehottaa jälleen(4) virastoa noudattamaan paremmin vuotuisuuden periaatetta toimintojensa suunnittelussa ja seuraamaan toimintojaan tehokkaammin.

8. Viraston varainhoitoasetuksen 6 artiklan 4 kohdassa säädetään, että seuraavalle varainhoitovuodelle siirrettävien määrärahojen määrä on vahvistettava ennen varainhoitovuoden loppua. Tästä huolimatta varainhoitovuodelta 2002 siirrettiin maaliskuussa 2003 yhteensä 202500 euroa varainhoitovuodelle 2003.

9. Yleisesti ottaen talousarviotilien tarkastuksessa ilmeni puutteita menojen hyväksyjän ja varainhoidon valvonnasta vastaavan yksikön välisessä koordinoinnissa. Lisäksi käytössä ei ole virallista menettelyä, jonka avulla saataisiin täsmäytettyä menojen hyväksyjän arvioimat ja varainhoidon valvonnasta vastaavan yksikön tileihin kirjatut siirrettävien määrärahojen määrät. Viraston olisi ryhdyttävä tarvittaviin toimenpiteisiin sisäisen valvonnan järjestelmänsä tehostamiseksi.

Tilinpäätös

10. Viraston varainhoitovuotta 2002 koskevassa toimintakertomuksessaan julkaisemien tulostilin ja taseen yhteenveto on esitetty taulukoissa 2 ja 3.

11. Vuoden 1997 jälkeen ei ole suoritettu fyysistä inventaariota. Omaisuusluettelot eivät ole luotettavia, sillä niissä on virheitä, ne eivät ole kattavia eikä niistä ole poistettu vanhentuneita käyttöomaisuuseriä, vaikka näin olisi pitänyt tehdä. Tilintarkastustuomioistuin on lisäksi jo aiemmin suosittanut(5), että viraston olisi sovellettava komission antamia sääntöjä(6), mutta se ei vieläkään tee käyttöomaisuudestaan poistoja.

Tilien perustana olevien tietojen laillisuus ja asianmukaisuus

12. Virasto rahoitti 51 hanketta osana pk-yrityksille tarkoitettua ohjelmaa, jonka arvo oli 4 miljoonaa euroa. Seitsemästä hankkeesta koostuvaa otantaa tarkastettaessa havaittiin useita puutteita. Käytössä ei ollut virallista menettelyä, jonka avulla olisi voitu tarkastaa edunsaajien luona näiden ilmoittamien menojen todenperäisyys. Neljässä tapauksessa(7) viraston laatimassa lopullisessa arviointikertomuksessa korostettiin, että edunsaajien lupaaman tuotteen ja lopullisen tuotteen välillä oli huomattavia eroavaisuuksia. Tästä huolimatta tuet maksettiin kokonaisuudessaan tai lähes kokonaisuudessaan. Tilintarkastustuomioistuin painottaa toimivaltaisten viranomaisten vastuuta ja kehottaa ryhtymään tarvittaviin toimenpiteisiin.

13. Virasto teki useita sopimuksia teknisistä ja hallinnollisista palveluista. Näiden sopimusten seuranta on heikkoa. Viidessä tapauksessa sopimuksia jatkettiin, vaikka sille ei ollut oikeudellista perustaa.

14. Ennakkomaksujärjestelmästä tehtyä päätöstä olisi muutettava niin, että siinä otetaan huomioon järjestelmän todellinen käyttöaste sekä sen toimintaan liittyvät menettelyt, jolloin järjestelmän enimmäismäärää (60000 euroa) voitaisiin tarkistaa alaspäin.

Tilintarkastustuomioistuin on hyväksynyt tämän kertomuksen Luxemburgissa 15. ja 16. lokakuuta 2003 pitämässään kokouksessa.

Tilintarkastustuomioistuimen puolesta

Juan Manuel Fabra Vallés

presidentti

(1) EYVL L 248, 16.9.2002, s. 1.

(2) Viraston kaikkien tulojen ja menojen tilit varainhoitovuodelta 2002 laadittiin 27. kesäkuuta 2003 ja toimitettiin tilintarkastustuomioistuimelle neuvoston asetuksen (EY) N:o 2062/94 14 artiklan 3 kohdan mukaisesti. Tilintarkastustuomioistuin sai nämä tilit 12. syyskuuta 2003. Tilinpäätöksen lyhennetty versio esitetään tämän kertomuksen liitteenä olevissa taulukoissa.

(3) EYVL L 216, 20.7.1994.

(4) Ks. kohta 7 viraston varainhoitovuoden 2001 tilinpäätöstä koskevasta kertomuksesta (EYVL C 326, 27.12.2002).

(5) Ks. kohta 10 viraston varainhoitovuoden 2001 tilinpäätöstä koskevasta kertomuksesta (EYVL C 326, 27.12.2002).

(6) Komission asetus (EY) N:o 2909/2000, annettu 29 päivänä joulukuuta 2000 (EYVL L 336, 30.12.2002).

(7) Yhteissumma 353000 euroa.

Taulukko 1

Euroopan työturvallisuus- ja työterveysvirasto - Talousarvion toteuttaminen varainhoitovuonna 2002Huom.

Summissa voi olla pyöristämisestä johtuvia eroja.

Lähde:

Virastolta saadut tiedot - Taulukoissa annetaan yhteenveto viraston omaan tilinpäätökseen sisältyvistä tiedoista.

>TAULUKON PAIKKA>

>TAULUKON PAIKKA>

Taulukko 2

Euroopan työturvallisuus- ja työterveysvirasto - Tulostili varainhoitovuosilta 2002 ja 2001

>TAULUKON PAIKKA>

Huom.

Summissa voi olla pyöristämisestä johtuvia eroja.

Lähde:

Euroopan työturvallisuus- ja työterveysvirastolta saadut tiedot.

Taulukko 3

Euroopan työturvallisuus- ja työterveysvirasto - Tase 31. joulukuuta 2002 ja 31. joulukuuta 2001Huom.

Summissa voi olla pyöristämisestä johtuvia eroja.

Lähde:

Euroopan työturvallisuus- ja työterveysvirastolta saadut tiedot.

>TAULUKON PAIKKA>

>TAULUKON PAIKKA>

Viraston vastaukset

7. Virasto ottaa huomioon tilintarkastustuomioistuimen huomautuksen. Virasto haluaa huomauttaa, että 60 prosenttia siirrettyjen määrärahojen kokonaissummasta on tarkoitettu pk-yrityksiä koskevaan ohjelmaan, jonka toteutuskausi on kaksi vuotta.

Uuden varainhoitoasetuksen puitteissa virasto etsii mahdollisuuksia toteuttaa ohjelmat hyvin noudattaen samalla talousarvion vuotuisuuden periaatetta.

8. Virasto ottaa huomioon tilintarkastustuomioistuimen huomautuksen ja perustaa asianmukaiset järjestelmät tällaisten tapausten välttämiseksi.

10. Virasto ottaa huomioon tämän huomautuksen. Vuoden 2002 lopussa virasto loi uuden valvontatehtävän parantaakseen sisäisen valvonnan järjestelmiään. Huomattavia lisäparannuksia on odotettavissa, kun meneillään oleva viraston sisäisen rakenteen uudistus saadaan toteutetuksi kokonaan.

12. Vuoden 2003 alussa virasto teki sopimuksen erään tilitoimiston kanssa viraston käyttöomaisuuden hallinnan ajantasaistamisesta kokonaisuudessaan EU:n varainhoitosäännösten mukaisesti. Työ on määrä saada valmiiksi tänä vuonna, jotta viraston käyttöomaisuuden uusi arvo näkyisi vuoden 2003 tileissä.

13. Virasto haluaa kiinnittää tilintarkastustuomioistuimen huomiota siihen, että kaikki saatavissa olevat resurssit on käytetty perusteellisten arviointien tekemiseen näiden 51 hankkeen toteuttajien toimittamista lopullisista toimintakertomuksista ja tilinpäätöksistä.

Näiden tarkastusten jälkeen virasto jätti maksamatta tuen kokonaisena puolelle hankkeen toteuttajista. Tilintarkastustuomioistuimen mainitsemissa neljässä tapauksessa virasto katsoi, että lopputuotteiden puutteista huolimatta hankkeen tavoitteet oli saavutettu kohtuullisen hyvin, joten hankkeiden toteuttajat ansaitsivat tuen määrän kokonaisena. Virasto tutkii mahdollisuutta tehdä tarkastuksia hankkeen toteuttajien tasolla ohjelman toteutusvaiheessa vuonna 2003.

14. Tilintarkastustuomioistuimen mainitsemien kaltaisten ongelmien poistamiseksi virasto on kehittänyt tietokannan sopimusten hallinnointia varten, ja sillä on parhaillaan käynnissä rekrytointimenettely "yleisten palvelujen toimihenkilön" palkkaamiseksi vastaamaan palvelusopimusten hallinnoinnista.

15. Ennakkomaksujärjestelmä on korvattu uudella. Uudessa järjestelmässä taso on huomattavasti alempi ja sopii paremmin viraston nykyisiin tarpeisiin.